KIRJALLINEN KYSYMYS E-1786/99 esittäjä(t): Ingo Friedrich (PPE-DE) komissiolle. Tacis-ohjelmasta tuettavien hankkeiden myöntämistä koskeva päätöksentekomenettely.



Virallinen lehti nro 203 E , 18/07/2000 s. 0046 - 0047



KIRJALLINEN KYSYMYS E-1786/99 esittäjä(t): Ingo Friedrich (PPE-DE) komissiolle (11. lokakuuta 1999) Aihe: Tacis-ohjelmasta tuettavien hankkeiden myöntämistä koskeva päätöksentekomenettely 1. Ovatko nykyiset Tacis-ohjelmaa koskevat menettelyt (kirjallinen tarjous, haastattelu, rahoitussuunnitelma) riittäviä päätöksen tekemiseksi siitä, kuka tarjouskilpailun voittaa, kun kyseessä on esimerkiksi niinkin suuri kuin 12,8 miljoonan euron tuki? 2. Miten varmistetaan, että kirjallisessa tarjouksessa ja arviointikomitean haastattelussa annetut tiedot ovat todenmukaisia ja että sitoumuksia noudatetaan myös sopimuksen allekirjoittamisen jälkeen? 3. Miten Tacis-ohjelmaa koskevan tarjouskilpailun hakuasiakirjoihin liitettyjen lyhyen ja pitkän aikavälin asiantuntijoiden ansioluettelojen paikkansapitävyys (kokemus, pätevyys, jne.) todennetaan? 4. Miten Tacis-ohjelmasta vastaavat tahot reagoivat siihen, jos keskipitkän aikavälin sopimuksen allekirjoittamisen jälkeen tai keskipitkän aikavälin hankkeen toteuttamisen aikana todetaan, että tuen saaja on antanut tarjouksessaan epätarkkoja tietoja tai ei pidä kiinni sitoumuksistaan? Miten sopimuksenteon yhteydessä turvataan se, että aineelliset ja poliittiset vahingot pysyvät tällaisessa tapauksessa (keskipitkän aikavälin hanke, sopimuksen hinta noin 12,8 miljoonaa euroa) mahdollisimman pieninä? Christopher Pattenin komission puolesta antama vastaus (2. joulukuuta 1999) 1. Nykyisten Tacis-sääntöjen mukaisesti hankkeen arvo vaikuttaa sovellettavan tarjouskilpailumenettelyn valintaan. Hankkeista, joiden arvo on yli 10 miljoonaa euroa, järjestetään avoin tarjouskilpailu. Hanketta koskevat tiedot julkaistaan Euroopan yhteisöjen virallisessa lehdessä ja Internetissä, jotta mahdollisimman monet tahot saavat tarjouskilpailusta tiedon. Vähintään kolmesta henkilöstä koostuva arviointikomitea, joka työskentelee julkistettujen edellytysten mukaisesti, valitsee hyvin huolellisesti soveltuvat tarjouskilpailuun osallistujat alustavaan luetteloon. Lopullisen päätöksen tekevä arviointikomitea koostuu yleensä puolestaan kahdesta komission edustajasta ja kahdesta ulkopuolisesta jäsenestä sekä edunsaajamaan edustajista. Tarjouskilpailun jokaisessa vaiheessa toteutetaan erittäin perusteellisia ja yksityiskohtaisia tarkastuksia (kirjallinen tarjous, haastattelu, rahoitussuunnitelma) sen varmistamiseksi, että tarjous vastaa tarjouspyynnön vaatimuksia. Tarjouskilpailu ratkaistaan parhaimman hinta-laatu-suhteen perusteella. 2. Kussakin uudessa itsenäisessä valtiossa on valvontatoimistoja. Asianomaisissa maissa toimivat komission edustustot ja Brysselissä toimivat hankevastaavat valvovat jatkuvasti yhdessä tarjouskilpailun voittaneiden yritysten toteuttamia hankkeita ja tarjoamia palveluja. 3. Mahdollisesti toimitettu ansioluettelo tarkastetaan ensimmäisen kerran alustavan haastattelun aikana. Jos sellaiset pitkän aikavälin asiantuntijat, joilla on tärkeä tehtävä hankkeessa, eivät osallistu tähän haastatteluun, komission edustusto ja hankevastaavat tarkastavat heidän saavutuksensa. Tämä on erittäin tärkeää, jos hankkeessa on keskeisenä tekijänä asiantuntemus, taitotiedon siirto tai koulutus. 4. Jos sopimuksen tekemisen ja hankkeen käynnistämisen välisenä aikana käy ilmi, että asianomainen yritys on toimittanut vääriä tietoja tai että se ei ole täyttänyt sitoumuksiaan, ensiksi tutkitaan välittömät olosuhteet. Jos epäilyt todetaan paikkansapitäviksi ja toimien toteuttaminen on tarpeen, voidaan soveltaa sopimuksen peruuttamislausekkeita. Jos päädytään sopimuksen peruuttamiseen, julkistetaan uusi tarjouskilpailu ja tarjouskilpailun voittajaksi valitaan toinen yritys sen varmistamiseksi, että hanke edistyisi ja vahingot jäisivät mahdollisimman pieniksi. Jos sopimuksen peruuttamisesta aiheutuu taloudellisia menetyksiä, komissio vaatii niiden aiheuttajalta korvaukset.